הבוקר (חמישי) בשעה 05:50 הוזעקו צוותי מד"א, משטרה וכיבוי לאירוע של שריפה בדירה בבנין מגורים בן 4 קומות ברחוב חזון אי"ש בבית שמש. כוחות המשטרה שהוזעקו למקום פעלו יחד עם כוחות כב"ה לפינוי הדיירים.
טפסר משנה ראובן יצחק מת"ח כבאות והצלה לישראל תחנת בית שמש סיפר: "סמוך לשעה 6:00 בבוקר, הוזנקנו לרחוב חזון איש בבית שמש בעקבות דיווח על להבות שפרצו מדירה בקומה התחתונה בבניין מגורים. הגענו למקום תוך זמן קצר, ומיד לוחמי האש חדרו לתוך האש והעשן בדירה שבערה בעוצמה, חילצו 10 לכודים מתוך הדירה, בהם מספר ילדים שחלקם היו ילדים בעלי צרכים מיוחדים. לוחמי האש חילצו את הנפגעים דרך חלון שפרצנו במקום, ובאמצעות מנוף גבהים. אנחנו מתפללים לשלומם והחלמתם המהירה של הנפגעים בשריפה."
חובשים ופראמדיקים של מד"א העניקו טיפול רפואי ל- 19 נפגעים משאיפת עשן, בהם: שני ילדים בני 6 ו-7 במצב קשה מורדמים ומונשמים, צעירה כבת 22 במצב בינוני ו- 16 במצב קל, מתוכם 12 ילדים. שני פצועים קשה, 1 בינוני ועוד 8 קל פונו לבית החולים אסף הרופא ועוד 8 נפגעים קל נוספים פונו לבית החולים עין כרם בירושלים. ממגן דוד אדום נמסר כי אין נפגעים נוספים בשטח וכולם פונו ע"י צוותי מד"א .
פאראמדיק מד"א ראם נעימי סיפר: "כשהגענו, ראינו עשן סמיך ואש שהתפשטה מדירה בקומה הראשונה לדירות נוספות. בחלונות ובמרפסות ראינו ילדים ומבוגרים שמנסים להחלץ, כוחות הכיבוי חיצו אלינו 11 נפגעים משאיפת עשן, מתוכם 2 ילדים בני שש ושבע שמצבם היה קשה, הרדמנו והנשמונו אותם ופינינו אותם ואת שאר הנפגעים תוך המשך טיפול רפואי מציל חיים כשמצבם של שנים קשה והשאר במצב קל עד בינוני".